तामुलपुर , 30 अक्टबर : दुलाराइ बाथौ गौथुमनि आफादगिरि ड ० लिलाधर ब्रह्मनि बान्द्रा आसारखौ दिनै तामुलपुर जिलानि मठंगाफुरियाव खुंफुंनाय जायो । फुंनि समावनो ड ० लिलाधर ब्रह्मनि मुसुखाखौ बिटिआरनि गाहाइ मावफुंगिरि सोद्रोमा प्रमद बर'आ बेखेवनानै होयो , बिनि उनावनो फुंनि आर'ज , दुलाराइ बाथौ गौथुमनि बानजायनायाव ड ० लिलाधर ब्रह्मनि मुङाव सेबखांनाय ' संदानगिरि ' मुंनि बिजाबखौ बेखेवनानै होयो पद्मश्री बान्था मोनगिरि ड ० मंगलसिं हाजवारिया , बानजाय आफादा ड ० लिलाधर ब्रह्मनि आबुं जिउ - खारि मुंनि सेबखांनाय बिजाबखौ बेखेवनानै होयो दुलाराइ बाथौ गौथुमनि आथिखालनि मावफुं सोद्रोमा खगेन रामसियारिया । बे हाबाफारियावनो बाहागो लादोंमोन तामुलपुर बिधान सभा बियाबनि एमएलए जलेन दैमारि , बिटिसिनि सोद्रोमा हेमेन्त कुमार राभा , दुलाराइ बाथौ गौथुमनि गाहाइ नेहाथारि गनेस दैमारि आरो गोबां बाथौ आफादनि दैदेनगिरि आरो सिबियारि फोरा बे हाबाफारियाव बाहागो लादोंमोन । मख'नो गोनांदि दुलाराइ बाथौ गौथुमनि आफादगिरि म लिलाधर ब्रह्मआ गोबाव सम जब्रायाव गोग्लैना थाखांनायनि उनाव थांनाय 21 आगस्तआव रुंसारि जानांदोंमोन । थुनलाइ , हारिमुखौ लाफाना बायदि बायदि बिथिंआव खामानि मावलांनायनि उनावबो ड ० लिलाधर ब्रह्म बिथांआ बाथौ संदानगिरि महरै गोलाव सम खामानि मावबोदोंमोन । बिथांनि रुंसारि जानायखौ दुलाराइ बाथौ गौथुमनि गाहाइ नेहाथारि गनेस दैमारि बिथांआ बर' समाजनि सुख' हायै खहा जाबाय होनना खौरां बिजोंनि गेजेरजों फोरमायदों । 
दुलाराइ बाथौ गौथुमनि आफादगिरि ड ० लिलाधर ब्रह्मनि बान्द्रा आसारखौ दिनै खुंफुंबाय ।